Frank Dahlgaard (KF), 1997-12-02:
Hvis ikke ombudsmandens redegørelse er en næse til ministeren, er det i hvert fald en meget kraftig begmand, når ombudsmanden skriver, at »sammenfattende er det min opfattelse, at der har kunnet rejses berettiget tvivl om, hvorvidt forældrebetaling i alle de beskrevne tilfælde fra praksis har haft den fornødne hjemmel.«
Så synes jeg, at det er en begmand, der er mere end venlig; den må gøre lidt ondt.
Det vil sige, at vi i øjeblikket er ude i en situation, hvor der i virkeligheden foregår ulovligheder, eller der ikke er lovhjemmel til opkrævning, altså at det flyder.
Derfor er det vel vigtigt, at ministeren kommer med et udspil meget snart, når ombudsmanden også skriver: »Jeg må ligeledes fastholde min foreløbige bemærkning om ministeriets udøvelse af det ulovbestemte resorttilsyn.« Ministeren har altså været passiv i den her sag og har ikke været ude og tage fat i de skoler, hvor det ligesom er flippet ud, og det er formentlig et mindretal.
Det er en meget kraftig begmand.
Det er ikke nogen hemmelighed, at Det Konservative Folkeparti synes, at det er en god idé, at borgere selv betaler.
Vi synes ikke, det er naturligt og rigtigt, at staten skal betale alting, og at alle offentlige ydelser af enhver art skal være gratis.
Det er vores udgangspunkt, men når vi er samlet her i dag omkring et forslag, så er det jo, fordi det ligesom er flippet ud på det her område.
Det er ikke længere bare skolerejser til Kronborg, til Kullen, til Dybbøl Mølle, til Holmegaards Glasværk, det er også skolerejser til Athen, til Grønland, til La Santa Sport, skiferier i Norge i skoletiden osv.
Det er rejser af tvivlsom undervisningsmæssig værdi, det er rejser, der tager lang tid, og det er rejser, der i de direkte omkostninger er dyre, og som giver et problem for et mindretal.
Et lille mindretal af forældre får virkelig økonomiske problemer ved at skulle af med 2.000 kr. til en rejse.
Når det er gået sådan, synes vi i Det Konservative Folkeparti, at det er udtryk for, at det lokale selvstyre ikke fungerer ordentligt, og det beklager vi.
Hvor er skolebestyrelserne henne i denne sag?
Hvor er skolelederne henne i denne sag?
Hvor er kommunalbestyrelserne henne i denne sag?
Der er et socialt problem for et lille mindretal af forældre.
Det er den ene ting.
Og den anden ting er, hvad den undervisningsmæssige, indlæringsmæssige værdi er af disse rejser, der går længere og længere ud i verden og koster mere og mere.
Dertil kommer de indirekte omkostninger, som jo er den tid, hvor man står på ski i Norge eller hopper rundt i vandet eller på boldbanerne på La Santa Sport, for nu at tage nogle konkrete aktuelle eksempler fra den danske skoleverden, og hvor man alternativt kunne have arbejdet hjemme i skolen, trænet og have lært noget.
Vi håber meget i Det Konservative Folkeparti, at disse alternative omkostninger er store.
Det betyder, at man virkelig som et alternativ til at tage ud i verden havde fået lært noget eller trænet noget derhjemme.
Det må jo også tages i betragtning.
Det tror vi ikke et øjeblik på.
Derfor er det beklageligt, at ministeren ikke har sat hælene i, været opgaven voksen og ført sin ressorttilsynspligt, hvor ministeren ifølge Folketingets Ombudsmand har pligt til at gribe ind, når det blipper ud.
Det er på mange niveauer, man har svigtet: På det lokale niveau, på centralt embedsmand- og ministerniveau, og så er det, at tingene er nået til Folketinget, og så er det godt, at vi har en voksen og ansvarlig Ombudsmand for Folketinget, som har givet ministeren en eftertrykkelig næse på det her område.
Det Konservative Folkeparti ønsker at behandle denne sag i forbindelse med ministerens forhåbentlig meget snarlige udspil.